Rowers wat deel van man se oor afsny, steeds soek | Netwerk24
Deur Susan Cilliers 15 Desember 2019 17:34
Lt.kol. Amanda Funani, polisiewoordvoerder in die provinsie, het Sondag gesê Du Plessis is vermoedelik omstreeks 02:00 in sy huis oorval. Twee rowers het hom met 'n mes aangehou, hom verskeie kere gesteek, geskop en ook 'n stuk van sy oor afgesny. Hulle het van die toneel gevlug met 'n onbekende bedrag kontant, selfone, twee vuurwapens en twee jaggewere. Die jaggewere is nie ver van die hoewe nie gevind.
Du Plessis is na die Life Eugene Marais-hospitaal in Pretoria geneem.
Daar kon nie vasgestel word wat sy toestand Sondag was nie.
Johan du Plessis, werkgewer en naamgenoot van die slagoffer, het die dag ná die aanval aan Werner Beukes gesê Johan sr. werk die afgelope twee en 'n half jaar as drywer vir hom.
Du Plessis en sy seun, Dewald, het onraad vermoed toe die pligsgetroue Johan nie op Dinsdag 3 Desember vir werk opdaag nie. Hulle is na die bejaarde man se huis, waar hulle hom in 'n plas bloed en pimpel en pers geslaan, aangetref het. Sy linkerknie was glo ook gebreek.